2022.10.17.
HU
Az Európai Unió Hivatalos Lapja
L 269/3
(12)
A kreozotot tartalmazó termékekkel kezelt faanyagot különböző műszaki okokból (például a betonoszlopokhoz képest könnyű súly és ennek megfelelően könnyű karbantartás, jó ellenálló képesség, magas várható élettartam, ami kívánatos a több évtizedes használatra szánt villany- és távközlési oszlopok esetében, fenntartható anyagok) használják villany- és távközlési oszlopok készítéséhez.
Folyamatban van a fából készült oszlopok kezelésére szolgáló alternatív biocid termékek fejlesztése, és a közelmúltban több tagállamban is engedélyeztek egy, a rézhidroxid, a DDA-karbonát és a penflufén keverékét tartalmazó ilyen terméket.
Néhány más, hatóanyagként rézvegyületeket vagy kvaterner ammóniumvegyületeket tartalmazó biocid termék engedélyezési eljárása a végső szakaszába ért.
Időre van azonban szükség ezeknek az alternatív termékeknek a teszteléséhez és az azokkal kapcsolatos tapasztalatok megfelelő összegyűjtéséhez.
(13)
A közüzemi oszlopok a fa helyett készülhetnek alternatív anyagokból, ilyenek például az acél, a beton, az üvegszál, az összetett anyagok vagy a kezelt fából készült közüzemi oszlopok körül elhelyezett, összetett anyagból készült védőcsövek.
Ezek mindegyikének megvannak a maga előnyei (például merevség; állandó fizikai tulajdonságok; tűzállóság) és hátrányai (például további tesztelés szükségessége; esetlegesen rövidebb élettartam vagy más műszaki aggályok; a fából készült oszlopokhoz képest magasabb költség).
Egy másik alternatíva – különösen városi környezetekben – a közüzemi vezetékek föld alatti elvezetése, bár ez a lehetőség műszakilag nagyobb kihívást jelenthet attól függően, hogy a hálózatnak milyen természetes terepen (például távoli területeken vagy hegyek között) kell áthaladnia, továbbá a kiépítés és a karbantartás bonyolultabb, költségesebb lehet, és nem minden esetben kivitelezhető.
A kreozot fából készült oszlopokhoz történő felhasználására vonatkozó jóváhagyás meg nem újításának gazdasági következményei lehetnek a villamosenergia- és távközlési infrastruktúra üzemeltetőire nézve, és bizonyos (például nehezen megközelíthető területeken található, súlyos viharok esetén történő gyors reagálásra használt) közüzemi vezetékek karbantartásával kapcsolatban problémákat okozhat egyes tagállamokban, ahol a más anyagokkal vagy föld alatti közüzemi vezetékekkel való helyettesítés műszaki vagy gazdasági szempontból jelenleg nehezen lenne megoldható.
(14)
Az Ügynökség megállapította, hogy a kreozotot tartalmazó biocid termékek vasúti talpfák és közüzemi oszlopok kezelésére történő használata a fa kezelését, a villany- és más oszlopok felállítását végző munkavállalók szempontjából, továbbá a lakosság expozícióját tekintve kockázatot jelent az emberi egészségre nézve.
Kockázatcsökkentő intézkedéseket kell végrehajtani annak érdekében, hogy a lehető legnagyobb mértékben csökkentsék a kreozotnak való expozíciót, például a kezelt faanyag manuális mozgatását kiküszöbölő mechanikus vagy automatizált eljárásokat alkalmazzanak, a munkavállalók pedig egyéni védőeszközöket viseljenek, továbbá a kezelt faanyaghoz a tárolás során a lakosság ne férhessen hozzá.
Az Ügynökség környezeti kockázatokat is azonosított, ugyanis a kreozot PBT/vPvB anyag, ezért a környezet kreozotnak való kitettségét a lehető legnagyobb mértékben korlátozó kockázatcsökkentő intézkedéseket kell végrehajtani, például annak előírásával, hogy az anyag ipari alkalmazásának zárt helyen vagy folyadékot át nem eresztő, szilárd aljzatú, gáttal védett helyen kell történnie; a frissen kezelt faanyagot a kezelést követően fedett helyen vagy folyadékot át nem eresztő, szilárd aljzatú helyen – illetve mindkét feltételnek megfelelő helyen – kell tárolni a talajba, szennyvízbe vagy vízbe történő közvetlen kibocsátás elkerülése érdekében; a termék felhasználása során kiszivárgott minden szerfelesleget újrafelhasználás vagy ártalmatlanítás céljából össze kell gyűjteni.
(15)
Az összegyűjtött információk alapján az a következtetés vonható le, hogy a kreozot biocid termékekben való felhasználására vonatkozó jóváhagyás megtagadásának aránytalan negatív társadalmi hatása lenne az anyagnak a vasúti talpfák, valamint villany- és távközlési oszlopok készítéséhez használt faanyag kezelésére történő felhasználásából eredő kockázatokhoz viszonyítva.
Az 528/2012/EU rendelet 5. cikke (2) bekezdésének c) pontjában meghatározott feltétel tehát az említett felhasználások tekintetében teljesül.
(16)
Ezért helyénvaló megújítani a kreozot 8. terméktípusba tartozó biocid termékekben bizonyos feltételek betartása mellett történő felhasználásának jóváhagyását.
(17)
A kreozot az 528/2012/EU rendelet 10. cikke (1) bekezdésének a), d) és e) pontja szerint helyettesítendő hatóanyag, ezért a jóváhagyás megújítása a rendelet 10. cikke (4) bekezdésének értelmében legfeljebb hétéves időtartamra engedélyezhető.
(18)
Az embereket és a környezetet érő expozíció minimalizálása érdekében a biocid termékek kizárólag a faanyag ipari létesítményekben végzett, vákuumnyomásos impregnálással történő kezelésére engedélyezhetők vasúti talpfák, illetve villany- vagy távközlési oszlopok előállítása céljából.
Az 528/2012/EU rendelet VI. melléklete 10. pontjának megfelelően a termék értékelése során meg kell vizsgálni, hogy az említett rendelet 5. cikkének (2) bekezdésében foglalt feltételek teljesülnek-e.
Rendelkezni kell arról, hogy a termékek használata kizárólag azokban a tagállamokban legyen engedélyezhető, ahol teljesül az 528/2012/EU rendelet 5. cikke (2) bekezdésének c) pontjában meghatározott feltétel.